Plunderstaat! | Maroela Media
'n Pandemie tref Suid-Afrika. Covid-19 en regulasies ontwrig ons lewens op elke vlak. Mense kry swaar. Baie het nie kos om te eet nie en duisende kospakkies word uitgedeel. Vryhede word beperk. Kinders kan nie skool toe gaan nie. Hulle raak agter en angstig. Maskers bedek ons gesigsuitdrukkings. Emosies word liewer weggesteek. Besighede – veral in toerisme, die gasvryheidsbedryf en die kunste – is op hul knieë. Mense word baie siek en talle sterf. Facebook kondig die gereelde doodsberigte aan. Eers hospitaal, dan ventilator, dan die dood. Familielede kan nie siekes besoek of langs 'n sterfbed staan nie. Daar is ongekende hartseer en dit is 'n traumatiese tyd vir 'n samelewing.
"Help!" roep die burgers. Fondse word beskikbaar gestel. Dit is mos wat 'n staat in 'n ramptoestand moet doen. 'n Miljard hier en 'n miljard daar. Waar kom al die geld dan nou vandaan?
Dit is egter nie hulpfondse nie, maar plunderfondse. Waar gaan al die geld heen?
Die spesiale ondersoekeenheid ondersoek Covid-19-kontrakte. Tweederdes daarvan is onreëlmatig. Daar word 5 467 kontrakte ondersoek wat aan 3 066 diensverskaffers toegeken is. Van die 4 549 kontrakte wat reeds ondersoek is, is 2 803 onreëlmatig. Nog ondersoeke word gedoen. Bedrog beloop waarskynlik miljarde.
Mense gaan deur 'n reusekrisis en die hulp word gesteel. Nóg en nóg word deur die plunderaars vergaar. Regeringsamptenare deel die buit met hulself, vriende, familie – 'n regering het 'n rowerspelonk geword.
Die grootste krisis tref ons, en ons regering se mense steel en hul kamerade kry hul deel. "Die demokrasie het ons vrygemaak!" jubel die plunderaars. "Dis nóú ons tyd om te eet."
"My brother is hungry," sê die plunderaar aan hom wat moet tender.
Hulle eet waansinnig voort. Die gulsigheid verslind hulle. Hulle walg ons wat aanskou, maar dit pla hulle skynbaar nie.
Dit is geld wat mense se lewens moes red. Anders gestel, die boewe se diefstal het mense doodgemaak.
Dit is die laagste stuk moraliteit wat regeringsamptenare, selfs tot op ministeriële vlak, kon toon. 'n Regering met 'n greintjie selfrespek en 'n klein bietjie sin vir moraliteit sou bedank het. Ons regering regeer nog fluks. President Cyril Ramaphosa is ferm: "Sies vir julle, dis al weer nie mooi nie …"
Hierdie stelselmatige korrupsie wat selfs goedere van mense in hospitaalbeddens steel, is 'n ramptoestand.
Vir hierdie ramptoestand het ons spesiale regulasies nodig wat die plunderaars verantwoordbaar hou, aankla, vervolg en lank tronk toe stuur.
Spesiale howe, openbare sittings, swaarder strawwe, makliker private vervolging, ondersoekers en aanklaers uit die privaat sektor. Maak van die spul 'n voorbeeld.
Ons regering kan egter nie. Hulle het die spelonk geword waaruit plundertogte kan plaasvind.
Dit is dié ramp wat ons in hierdie toestand geplaas het.
Dis hoekom ons meer moet sélf … Vinniger en groter.
Natuurlik sal enige regdenkende persoon saam stem met Dirk se besware. Maar ek moet tog my misnoee uitspreek teenoor Dirk dat hy steeds voortgaan om na hierdie gewetenlose plunderbende as 'n sg. regering te verwys. Soortgelyk aan Somalie, het Suid-Afrika nie werklik 'n regering nie, maar eerder 'n amptenary wat vanuit Luthuli huis ontplooi en bestuur word. Verkiesings is duur sensusopnames, howe is volledig getransformeer, misdaad is formele beroepskeuse, en die Westerse komponent en inslag van Suid-Afrika le in skerwe langs 'n rivier van rou riool en stink, lee beloftes. Al wat nog oorbly, is om die hamer-en-sekel voor die… Lees meer »
Vevang die lands vlag met die anc vlag
Laat my bietjie dink aan dardie kortverhaal van Jan Rabie, "Drie Kaalkoppe Eet Tesame."…
Dirk se laaste sin klink soos Marais se Winternag se laaste reël… Ons het nou 'n volkie geword wat dag na dag met ons 'plakkate' in die strate stap… Dieselfde rampe en ellende en vrae met g'n einde of oplossings nie. Is dit die einde van ons as Afrikaners… na drie eeue… soos die Romeine.